REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/263-16

15. novembar 2016. godine

B e o g r a d

Z A P I S N I K

DEVETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 14. NOVEMBRA 2016. GODINE

Sednica je počela u 11 časova.

Sednicom je predsedavao predsednik Odbora Meho Omerović.

Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Olivera Ognjanović, Tatjana Macura, Maja Videnović, Enis Imamović i Olena Papuga, članovi Odbora.

Sednici nisu prisustvovali članovi Odbora: Milosav Milojević, Novica Tončev, Stefana Miladinović, Marina Ristić, Marija Janjušević i Elvira Kovač.

Sednici su prisustvovali: Srđan Nogo i Fatmir Hasani, zamenici članova Odbora.

Sednici je prisustvovala narodna poslanica Milena Bićanin.

Sednici su prisustvovali i: Radomir Ilić, državni sekretar u Ministarstvu pravde, Zoran Balinovac, pomoćnik ministra pravde, Katarina Nikolić i Branislav Stojanović, Ministarstvo pravde i Tanja Ignjatović, Autonomni ženski centar.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Predloga zakona o sprečavanju nasilja u porodici, koji je podnela Vlada (broj 560-2675/16 od 31. oktobra 2016. godine), u načelu;
2. Razmatranje Predloga zakona o izmenama i dopunama Krivičnog zakonika, koji je podnela Vlada (broj 713-2769/16 od 9. novembra 2016. godine), u načelu;
3. Predlaganje kandidata za člana Komisije za kontrolu izvršenja krivičnih sankcija;
4. Razno.

Članovi Odbora su jednoglasno PRIHVATILI predloženi Dnevni red.

Pre prelaska na rad po utvrđenom Dnevnom redu predsednik Odbora je stavio na glasanje zapisnike sa treće, četvrte, pete, šeste i osme sednice Odbora.

Odbor je usvojio zapisnike sa treće, četvrte, pete, šeste i osme sednice Odbora.

**PRVA TAČKA DNEVNOG REDA:** Razmatranje Predloga zakona o sprečavanju nasilja u porodici, koji je podnela Vlada (broj 560-2675/16 od 31. oktobra 2016. godine), u načelu

**Radomir Ilić**, državni sekretar u Ministarstvu pravde naveo je da je to ministarstvo izvršilo opsežnu analizu zakonodavstva u vezi sa sprečavanjem nasilja u porodici. Ukazao je da su doneti zaključci da državni organi nemaju dovoljno ovlašćenja za adekvatnu borbu protiv nasilja u porodici, kao i da ne postoji dovoljno razvijena koordinacija između državnih organa, što utiče na brzinu delovanja. Novina koja se uvodi u Zakon je specijalizacija državnih organa, policije i tužilaštva i to tako da se u policiji i tužilaštvu formiraju posebne organizacione jedinice. Druga velika novina jeste sistem koordinacije, za koji je veoma zaslužno Javno tužilaštvo iz Zrenjanina. Koordinacioni model treba da doprinese brzoj razmeni informacija i pravovaljanoj reakciji državnih organa i to ne samo kada je u pitanju proces, već i u pogledu zaštite žrtve. Pošto je potrebna brza reakcija države, odlučeno je da se u zakon uvede prekršaj u slučaju kršenja hitne mere od strane nasilnika kome u tom slučaju prekršajni sud može izreći kaznu zatvora od 60 dana**.** Takođe, novina je uvođenje opsežne evidencije o licima koja su prijavljivana da su vršila nasilje u porodici. Upoznao je prisutne i sa posebnim nadležnostima državnih organa koja se ogledaju u dužnosti procene rizika.

**Predsednik Odbora** je istakao da je zadovoljan što je Vlada Republike Srbije pokazala spremnost da se obračuna sa nasilnicima u porodici i nasilnicima nad ženama kroz donošenje Zakona o sprečavanju nasilja u porodici, ali i kroz i izmene Krivičnog zakonika koji će regulisati ovu oblast. Naveo je da ćemo već posle nekoliko meseci od usvajanja ovog zakona biti u prilici da sagledamo neke rezultate i da ukažemo eventualno i na neke propuste ili neke nedoslednosti ovog ponuđenog zakona. Pitanje borbe protiv nasilja nad ženama je bilo prioritet ovog odbora koji će i u narednom periodu usklađivati svoje aktivnosti sa zakonodavnim aktivnostima Vlade, ali i kroz kontrolnu funkciju pratiti postupanje svih nadležnih organa u inplementaciji ovih zakona.

**Tatjana Macura** je na početku svog izlaganja postavila pitanje o razlozimapredlaganja objedinjene rasprave o predlozima zakona na plenarnoj sednici Narodne skupštine i hitnosti postupka**.** Sprečavanje nasilja u porodici je jedna velika i obimna tema, i ne postoji logika da se jedan ovako važan zakon objedini čime se skraćuje vreme za raspravu za ovako važnu temu. Navela je i da je potrebno uz Predlog zakona o sprečavanju nasilja u porodici dostaviti i statistički prikaz kojim će se obrazložiti pojedine mere. Predložila je i da se predvidi mogućnost zastupanja žrtve od strane osobe od poverenja, kao i da se evidencija o nasilju čuva duže od predviđenog roka, na primer trajno. Takođe naglasila je da je sadašnja praksa nažalost pokazala da su nevladine organizacije u najvećoj meri bile te koje su zastupale interese žrtve, a ovim zakonom su skoro izuzete.

**Predsednik Odbora** je podsetioda je pitanje objedinjene rasprave pitanje za plenarnu sednicu Narodne skupštine i da Odbor o tom pitanju ne može da raspravlja. Takođe je upoznao prisutne da je upravo zbog značaja i doprinosa nevladinih organizacija u borbi protiv porodičnog nasilja na ovu sednicu pozvana Tanja Ignjatović iz Autonomnog ženskog centra. Naveo je i da je Vlada Republike Srbije predložila da se ovaj zakon donese po hitnom postupku, zbog potrebe usklađivanja zakonodavstva Republike Srbije sa Konvencijom Saveta Evrope o sprečavanju i borbi protiv nasilja nad ženama i nasilja u porodici donetoj u Istanbulu 11. maja 2011. godine, a koje je Republika Srbija potvrdila u oktobru 2013. godine.

**Milanka Jevtović Vukojičić**,pozdravila je donošenje Predloga zakona o sprečavanju nasilja u porodici i posebno istakla njegovu usaglašenost sa Istanbulskom konvencijom ratifikovanom u Narodnoj skupštini. Iznela je i mišljenje da će hitne mere predviđene ovim zakonom imati preventivno dejstvo u sprečavanju porodičnog nasilja. Istakla je, da ono što kao odbor svakako želimo, jeste da pošaljemo jasnu poruku da nasilje nije dozvoljeno, a da žrtve porodičnog nasilja u svakom slučaju moraju da dobiju adekvatnu zaštitu i podršku.

**Ljiljana Malušić**,istakla je značaj uvođenja „Zrenjaninskog modela“ u koordinaciju državnih organa u borbi protiv porodičnog nasilja i predložila trajno čuvanje evidencije o nasilju.

**Predsednik Odbora** je upoznao prisutne da je Autonomni ženski centar prosledio svim narodnim poslanicama i poslanicima svoje predloge za amadmane, i s tim u vezi je dao reč Tanji Iganjatović.

**Tanja Ignjatović**,programska koordinatorka Autonomnog ženskog centraje istakla da pored velikog rada uloženog u pripremu Predloga zakona o sprečavanju nasilja u porodici, ponuđena rešenja nisu u potpunosti ispunila postavljene kriterijume. Navela je da se to pre svega odnosi na primenljivost zakona i ukazala na nedostatak odgovornosti za državne organe koji postupaju suprotno ovom zakonu.Ono što smeta u ovom zakonu je da zapravo nema obavezajuću snagu, sem prekršajne. Stoga je njihov predlog da se uvede disciplinska odgovornost kao teža povreda radne obaveze, ako se ne postupa u skladu sa ovim zakonom. Naglasila je i neophodnost izmene i dopune predloženog zakona u delovima koji propisuju hitne mere koje nisu precizno i potpuno regulisane, odnosno nedostaju potrebne procedure. Što se tiče evidencija naglašava da se slaže da je nepotrebno da postoji brisanje iz evidencije, ali i da nema nužnih podataka koje mora da sadrži evidencija, a to je pol, starost i tip relacije između učinioca i žrtve. To je i zahtev Konvencije Saveta Evrope. Nema evidencije o ličnim podacima žrtve i nema podataka o drugim članovima porodice, pre svega misli na decu kao indirektne žrtve nasilja, a bez toga niko ne može da proceni kolika je opasnost i da li postoji neposredna opasnost za izricanje ove mere. Ti podaci direktno određuju odluku policije i tužilaštva.

**Radomir Ilić** je izrazio posebnu zahvalnost Autonomnom ženskom centru koji je od početka bio član radne grupe za pripremu ovog zakona. Naglasio je da proces pripreme predloga zakona nije trajao kratko, da je bio inkluzivan kao i da je nakon usvajanja prvobitnog teksta sprovedena opsežna javna rasprava. Naveo je da je cilj bio da zakon ne bude prenormiran i da se ostavi prostor praksi da dovede do najoptimalnijih rešenja. Ovaj zakon predstavlja sponu između krivičnog zakonika i porodičnog zakona i on posebno organizuje državne organe u borbi protiv nasilja u porodici. Takođe je istakao da su Ministarstvo pravde i Vlada kao predlagač otvoreni za raspravu o amandmanima i eventualnom poboljšanju teksta zakona.

**Zoran Balinovac,** pomoćnik ministra pravde, naveo je da je cilj predloga zakona da se jasno odrede nadležnosti, prava i odgovornosti državnih organa u sprečavanju porodičnog nasilja, ali da se pojedina rešenja moraju upotpuniti kroz praksu. Istakao je da su pokušali da zakon saobraze onima koji će ga primenjivati. To su policija, tužilaštvo, sudovi, centri za socijalni rad. Kada je reč o evidencijama ozbiljno će razmotriti ovo o čemu je danas bilo reči.

**Predsednik Odbora,** s obzriom da više nije bilo prijavljenih za raspravu, stavio je na glasanje Predlog zakona o sprečavanju nasilja u porodici**.**

Odbor je odlučio da predloži Narodnoj skupštini da prihvati Predlog zakona o sprečavanju nasilja u porodici, u načelu.

,o ovo letoi posla

**DRUGA TAČKA DNEVNOG REDA**: Razmatranje Predloga zakona o izmenama i dopunama Krivičnog zakonika, koji je podnela Vlada (broj 713-2769/16 od 9. novembra 2016. godine), u načelu

**Radomir Ilić** jenaveo da Predlog zakona o izmenama i doupnama Krivičnog zakonika sadrži znatan broj izmena, propisivanje novih krivičnih dela, kao i pooštravanje sankcija za pojedina već propisana krivična dela. Pojasnio je da su predložene izmene, kada je reč o pitanjima iz nadležnosti ovog odbora, u skladu sa ratifikovanom Istanbulskom konvencijom. Uvedeno je nekoliko novih krivičnih dela, a to su krivično delo proganjanje, polno uznemiravanje, krivično delo koje tretira prisilni brak, zatim krivično delo genitalno sakaćenje.

**Tanja Ignjatović** je pozitivno ocenila uvođenje novih krivičnih dela Krivičnim zakonikom, istakavši da je nedostajala opsežnija javna rasprava koja bi razmotrila uvođenje još većeg broja krivičnih dela u skladu sa Konvencijom Saveta Evrope. Ono što smatra da je nedopustivo jeste da se iz ovog zakona izbriše stav 5. člana 194. Visina kazne za navedena dela mora da bude u skladu sa standardima potvrđenih međunarodnih ugovora. Predlaže da se pristupi izmeni člana 112. stav 28. Krivičnog zakonika, gde se definišu članovi porodice i da se ova definicija članova porodice u potpunosti usaglasi sa Konvencijom. Takođe, smatra da treba da se izmene definicije krivičnog dela silovanja ili definicija obljublje u skladu sa važećim standardima iz člana 36. Konvencije. Navela je i da je potrebno izmeniti definicije pojedinih krivičnih dela protiv polne slobode.

**Predsednik Odbora,** s obzriom da više nije bilo prijavljenih za raspravu, stavio je na glasanje Predlog zakona o izmenama i dopunama Krivičnog zakonika**.**

Odbor je odlučio da predloži Narodnoj skupštini da prihvati Predlog zakona o izmenama i dopunama Krivičnog zakonika, u načelu.

**TREĆA TAČKA DNEVNOG REDA:** Predlaganje kandidata za člana Komisije za kontrolu izvršenja krivičnih sankcija

Predsednik Odbora upoznao je prisutne sa dopisom Odbora za pravosuđe, državnu upravu i lokalnu samoupravu, u skladu sa kojim Odbor treba da predloži kandidata za člana Komisije za kontrolu izvršenja krivičnih sankcija.

Na predlog predsednika Odbor je izabrao Meha Omerovića za kandidata za člana Komisije za kontrolu izvršenja krivičnih sankcija.

**ČETVRTA TAČKA DNEVNOG REDA:** Razno

**Tatjana Macura**, ponovo ističe, da se ukoliko postoji mogućnost povuče predlog za objedinjavanje rasprave koji je upućen predsednici Skupštine.

**Maja Videnović** je podsetila da je Odbor razmatrao izveštaje Zaštitnika građana, Poverenika za zaštitu ravnopravnosti i Poverenika za informacije od javnog značaja i zaštitu podataka o ličnosti, i da je ostalo da na nekoj od narednih sednica ovaj odbor donese zaključke i preporuke.

Pošto se više niko nije javio za reč, predsednik je zaključio devetu sednicu Odbora. Sednica je zaključena u 12.15 časova.

SEKRETAR ODBORA PREDSEDNIK ODBORA

Rajka Vukomanović Meho Omerović